Tifla ta’ sentejn spiċċat fil-periklu tal-mewt wara li soffriet allerġija qawwija b’reazzjoni għal doża ta’ Nurofen tat-tfal li ngħatat. Ftit sigħat wara li t-tifla Macey Marsh ingħatat il-mediċina fuq parir tat-tabib tal-familja, qabadha wġigħ kbir fi griżmejha u bdew jitilgħulha f’wiċċha diversi tebgħat. Wara għaxart ijiem fit-taqsima tal-kura intensiva, it-tobba qalu li kien “miraklu” li t-tifla baqgħet ħajja. Madankollu jidher li t-tifla se tibqa’ tbati mill-vista ta’ għajnejha. Ilbieraħ missierha Matt ta’ 37 sena qal: “Dak li għaddejna minnu aħna ma nixtiequh fuq ħadd. Il-ħsieb biss li nitilfuha ma ħalliniex noqogħdu bi kwietna.” L-istorja ta’ Macey bdiet sitt ġimgħat ilu meta l-ġenituri tagħha ħaduha għand it-tabib tal-familja għax telgħalha raxx, ħmarulha għajnejha u bdiet tilmenta li bdiet tħossha għajjiena. Tabib fi klinika assigura lil Matt u lil martu Sarah li t-tarbija kienet biss “ftit dgħajfa” u qal li kienet se tħossha aħjar wara li tingħata n-Nurofen bħala painkiller flimkien mal-Calpol. Il-ġenituri tagħha tawha l-mediċina u poġġewha fis-sodda, iżda meta ommha ttawlitilha filgħodu, il-kundizzjoni ta’ saħħitha marret għall-agħar u għajnejha spiċċaw imwaħħlin. Hawnhekk il-ġenituri tagħha ħaduha fi sptar qrib darhom f’Surrey, l-Ingilterra fejn it-tobba sabu li kienet qed tbati mill-iskarlatina u bagħtuha d-dar bil-penicillin. Sal-għada filgħodu, ommha kienet ixxokkjata hekk kif rat wiċċ bintha miksi bi tbajja’ Hija qalet li dawn bdew jinfaqgħu u bintha kienet qed issofri minn uġigħ kbir. Hija qalet li marret tiġri biha fiċ-ċentru tas-saħħa u min-naħa tagħhom ċemplu malajr għal ambulanza fejn ittieħdet fi sptar f’Londra fejn ġiet eżaminata minn esperti ta’ mard infettiv. Kien hawn li t-tifla sabu li tbati minn dik li tissejjaħ Stevens-Johnson Syndrome (SJS), kundizzjoni rari kkawżata minn reazzjoni allerġika qawwija għal virus jew medikazzjoni li tolqot persuna waħda minn 50,000. Il-ġenituri tagħha qalulhom li jkun “miraklu” jekk iż-żgħira ssalva u li jekk tibqa’ ħajja taf titlef id-dawl ta’ għajnejha. Missierha li huwa fotografu qal li: “Missejna l-qiegħ. It-tobba spjegaw li għajnejha bdew jeħlu minn ġewwa u li tant kienet saret ħsara fil-kornea li setgħet ma tarax aktar. Qatt ma konna għadna smajna bl-SJS qabel u konna trawmatizzati. Hija kondizzjoni tal-biżgħa u veru trid tkun fortunat biex tibqa’ ħaj.” Minħabba l-uġigħ li kellha, Macey ngħatat il-morfina u ddaħħlet fit-taqsima tal-kura intensiva tat-tfal. Missierha żied jgħid li bintu kienet għadha mhux tara u l-ġilda tagħha kienet għadha qed tnixxi l-materja minn kullimkien. Iżda kontra kull mistenni, hija rkuprat u wara disat ijiem fetħet għajnejha għall-ewwel darba. Ommha qalet li ma kellhiex kliem biex tispjega dak li ħasset waqt li tat ħajr lit-tobba li salvawlha lil bintha. Għaxart ijiem wara li ddaħħlet l-isptar hija ntbagħtet id-dar flimkien mal-ġenituri tagħha. Iżda t-tifla xorta waħda se jkollha bżonn trattamenti regolari f’għajnejha biex ikun assigurat li ma ssirx ħsara permanenti. “Għad fadlilna triq twila quddiemna u wiċċha jaf jieħu sena oħra biex ifiqilha. Fortunatament, qed terġa’ tgħix ħajjitha mill-ġdid,” qal missierha waqt li ħabbar li kien ilmenta uffiċjalment kontra t-tabib lokali. Kelliem għal Eurofen qal: “Ninsabu ddispjaċuti ħafna għal kundizzjoni li għandha Macey u nittamaw li ma ddumx ma tfiq minnha. Is-sindromu li tbati bih huwa rari ħafna iżda nafu li jista’ jwassal għal għadd ta’ reazzjonijiet bħal infezzjonijiet, medikazzjonijiet jew mard. “Aħna nħeġġu lil konsumaturi tagħna biex jaqraw sew u jimxu mal-istruzzjonijiet ipprovduti.”